กสิกรปักธงลูกค้ารายย่อย
ปกรณ์ยิ้มแฉ่งผลงานทะลุเป้าทุ่ม500ล.ขยายตลาดเต็มที่
28 ธ.ค. 2555

ปกรณ์ยิ้มแฉ่งผลงานทะลุเป้าทุ่ม500ล.ขยายตลาดเต็มที่
กสิกรไทยสยายปีกบุกลูกค้ารายย่อยเต็มที่ ตั้งเป้าปีหน้าลูกค้า 2.6 ล้านราย เทงบกว่า 500 ล้านบาท ปรับโฉมสาขาเอทีเอ็ม 
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า ผลการดำเนินงานธุรกิจลูกค้าบุคคลและเครือข่ายสาขาในปีนี้ถือว่าประสบผลสำเร็จมากสามารถขยายธุรกิจได้ตามเป้าหมายที่วางไว้ทั้งหมด 
เงินฝากและกองทุนรวมเติบโตขึ้น 14% กองทุนรวมเติบโตขึ้น 23% ฐานเงินฝากเพิ่มขึ้นจาก 1.72 ล้านล้านบาท เป็น 2.03 ล้านล้านบาท ยอดสินเชื่อคงค้างรวมเติบโตขึ้น 17% เพิ่มขึ้นจาก 2.54 แสนล้านบาท เป็น 2.97 แสนล้านบาท แบ่งเป็นสินเชื่อบ้าน 11% สินเชื่อบัตรเครดิต 28% และสินเชื่อบุคคล 42% 
ขณะที่รายได้ค่าธรรมเนียมสุทธิมียอดรวมกว่า 1.73 หมื่นล้านบาท เพิ่มขึ้นถึง 26% จาก 1.37 หมื่นล้านบาทในปีที่แล้ว ส่วนใหญ่มาจากผลิตภัณฑ์ประกันที่เพิ่มขึ้น 46% ธุรกิจบัตรเครดิตและร้านค้ารับบัตรเครดิต 29% และค่าธรรมเนียมจากธุรกิจบัตรเดบิต เพิ่มขึ้น 25% จากการออกบัตรเดบิตใหม่กว่า 3.4 ล้านใบ 
สำหรับในปี 2556 นายปกรณ์ กล่าวว่า ธนาคารได้วางเป้าหมายขยายฐานลูกค้าใหม่เพิ่มขึ้นอีก2.6 ล้านบัญชี จากปัจจุบันที่มีฐานลูกค้า 10 ล้านบัญชี พร้อมตั้งเป้าขยายฐานเงินฝาก 1114% สินเชื่อจะเติบโต 1013% หรือเพิ่มขึ้นเป็น 3.19 แสนล้านบาทแบ่งเป็นการเติบโตสินเชื่อบ้าน58% สินเชื่อบัตรเครดิต 1114% และสินเชื่อบุคคล 1518% รายได้ค่าธรรมเนียมจะเติบโต 2629% หรือเพิ่มขึ้นเป็น 2.2 หมื่นล้านบาท และต้องดึงให้ลูกค้าบุคคลมาใช้กสิกรไทยเป็นธนาคารหลัก
กลยุทธ์ของธนาคารจะให้น้ำหนักในการขยายฐานลูกค้าในต่างจังหวัดเพิ่มขึ้น เนื่องจากพบว่าหลายจังหวัดมีอัตราการเจริญเติบโตทางเศรษฐกิจที่สูงกว่าในเขตกรุงเทพฯ และปริมณฑล โดยเฉพาะในกลุ่ม 19 จังหวัดหัวเมืองสำคัญ ที่มีอัตราการขยายตัวทางเศรษฐกิจสูงกว่า 10% ซึ่งมีความต้องการสินเชื่อลูกค้าบุคคล สินเชื่อที่อยู่อาศัย และสินเชื่อธุรกิจที่เพิ่มขึ้น
“เดิมยุทธศาสตร์ของเราต้องการขยายฐานลูกค้าออกไปใน 14 จังหวัดสำคัญ แต่การขยายตัวที่สูงมากขณะนี้ทำให้ในปีหน้าเราจะเพิ่มขึ้นเป็น 19 จังหวัด” นายปกรณ์ กล่าว
นายปกรณ์ กล่าวว่า เพื่อให้ไปถึงเป้าหมายที่วางไว้ ในปีหน้าธนาคารจะมีการยกระดับตัวเองขึ้นเป็น “ไลฟ์สไตล์ แบงกิ้ง” เพื่อตอบโจทย์พฤติกรรมด้านการใช้ชีวิตและเทคโนโลยีของผู้บริโภคที่เปลี่ยนแปลงไปในยุคปัจจุบัน 4 ด้านหลัก ได้แก่ 1.ด้านผลิตภัณฑ์ซึ่งจะมีการออกผลิตภัณฑ์ที่เข้าถึงกลุ่มเป้าหมายเฉพาะ เช่น การออกบัตรคาแรกเตอร์ 2.ด้านเทคโนโลยี ซึ่งจะติดตั้งบริการwifi ฟรีไว้บริการลูกค้าในทุกสาขา 3.ด้านการให้คำปรึกษา ที่จะมีทีม Kexpert คอยให้บริการ 4.ด้านช่องทางสาขาที่จะมีการปรับรูปโฉมใหม่
ทั้งนี้ ธนาคารจะใช้งบประมาณกว่า 500 ล้านบาท เพื่อปรับปรุงสาขาในรูปแบบให้มีความทันสมัยขึ้น พร้อมเปิดสาขาใหม่ 80 แห่ง เพิ่มขึ้นเป็น 975 สาขา พร้อมติดตั้งตู้เอทีเอ็มเพิ่มเป็น 8,300 ตู้